CELEX: 52014PC0009
Language: hu
Date: 2014-01-17
Title: Javaslat A TANÁCS RENDELETE a 10. Európai Fejlesztési Alapra alkalmazandó pénzügyi szabályzatról szóló, 2008. február 18-i 215/2008/EK tanácsi rendeletnek az áthidaló eszközre való alkalmazása érdekében történő módosításáról

|
			
		
		
		52014PC0009
		
			Javaslat A TANÁCS RENDELETE a 10. Európai Fejlesztési Alapra alkalmazandó pénzügyi szabályzatról szóló, 2008. február 18-i 215/2008/EK tanácsi rendeletnek az áthidaló eszközre való alkalmazása érdekében történő módosításáról /* COM/2014/09 final - 2014/0003 (NLE) */
			
				
		
		
			
			   	INDOKOLÁS
A tizenegyedik Európai Fejlesztési Alap (a
továbbiakban: 11. EFA) létrehozásáról szóló belső megállapodást a Tanács
keretében ülésező tagállamok 2013 júniusában írták alá. Ez a belső
megállapodás csak azt követően lép hatályba, hogy valamennyi tagállam
megerősítette. Erre valószínűleg nem kerül sor 2014. január
előtt.
A Bizottság átmeneti intézkedésekre (áthidaló
eszközre) tett javaslatot annak biztosítása érdekében, hogy 2014 januárja és a
11. EFA létrehozásáról szóló belső megállapodás hatálybalépése között
rendelkezésre álljanak a források az afrikai, karibi és csendes-óceáni
országokkal, valamint a tengerentúli országokkal és területekkel való
együttműködéshez, továbbá a támogatási kiadásokhoz. Ezt az áthidaló eszközt a 10. és
a korábbi EFA-k egyenlegeiből és visszavont kötelezettségvállalásaiból
kell finanszírozni. Az áthidaló eszköz forrásait a 11. EFA-hoz kell elszámolni.
A Bizottság elfogadta továbbá a 11. EFA-ra
alkalmazandó pénzügyi szabályokra irányuló rendeletjavaslatot. Ezt a rendeletet
a Tanács addig nem fogadhatja el, amíg hatályba nem lép a 11. EFA-ról szóló
belső megállapodás, vagy amíg a Tanács el nem fogad egy olyan határozatot,
amely lehetővé teszi bizonyos rendelkezéseinek ideiglenes alkalmazását. A
Tanácsban folytatott legutóbbi egyeztetések tükrében nem várható, hogy ezen
eljárások bármelyike 2014 januárja előtt lezárul.
Helyénvaló, hogy az áthidaló eszközből
támogatott fellépéseket a lehető leghamarabb végrehajtsák, a 11. EFA
esetében előirányzott szabályok alkalmazása mellett. A Bizottság ezért azt
ajánlja, hogy a 10. EFA-ra alkalmazandó pénzügyi szabályzatról szóló tanácsi
rendeletet úgy módosítsák, hogy a 11. EFA-ra a jövőben alkalmazandó
pénzügyi szabályok az áthidaló eszköz pénzügyi irányítására is alkalmazandók legyenek.
A Bizottság ezért azt javasolja, hogy a Tanács
kellő időben fogadja el a csatolt rendeletet, amint az a mellékletébe
való beillesztéssel kiegészíthető a 11. EFA pénzügyi
szabályzattervezetének lényeges rendelkezéseivel, amelyek tartalmát a Tanács
időközben elfogadta és véglegesítette.
2014/0003 (NLE)
Javaslat
A TANÁCS RENDELETE
a 10. Európai Fejlesztési Alapra alkalmazandó
pénzügyi szabályzatról szóló, 2008. február 18-i 215/2008/EK tanácsi
rendeletnek az áthidaló eszközre való alkalmazása érdekében történő
módosításáról
AZ EURÓPAI UNIÓ TANÁCSA,
tekintettel az Európai Unió
működéséről szóló szerződésre, 
tekintettel a Cotonouban, 2000. június 23-án
aláírt, egyrészről az afrikai, karibi és csendes-óceáni államok,
másrészről az Európai Közösség és tagállamai között létrejött partnerségi
megállapodásra[1]
(a továbbiakban: a Cotonoui Megállapodás),
tekintettel a tagállamok kormányainak a Tanács
keretében ülésező képviselői közötti, az AKCS–EK partnerségi
megállapodással összhangban a 2008–2013 közötti időszakra vonatkozó
többéves pénzügyi keret értelmében nyújtandó közösségi támogatás
finanszírozásáról és az EK-Szerződés negyedik részének hatálya alá tartozó
tengerentúli országok és területek számára nyújtandó pénzügyi támogatás
elosztásáról szóló belső megállapodásra[2]
(a továbbiakban: a belső megállapodás) és különösen annak 10. cikke (2)
bekezdésére,
tekintettel az Európai Bizottság javaslatára,
tekintettel a Számvevőszék véleményére[3],
tekintettel az Európai Beruházási Bank
véleményére, 
mivel:
(1)       A [2013.xx.xx-i]-i tanácsi
határozat az EFA igazgatására vonatkozó átmeneti intézkedéseket (áthidaló
eszközt) hoz létre annak biztosítása érdekében, hogy 2014. január 1-jétől
a 11. EFA hatálybalépéséig rendelkezésre álljanak a források az afrikai, karibi
és csendes-óceáni országokkal, valamint a tengerentúli országokkal és
területekkel való együttműködéshez, továbbá a támogatási kiadásokhoz.
(2)       A 10. és a 11. EFA közötti, a
11. EFA-ra vonatkozó belső megállapodás és annak végrehajtási szabályai
hatálybalépéséig tartó átmeneti időszakot finanszírozó átmeneti
intézkedések (az áthidaló eszköz) operatív és pénzügyi igazgatása érdekében
szükséges az utóbbinak megfelelően módosítani a 10. EFA végrehajtási
szabályait, 
ELFOGADTA EZT A RENDELETET:
1. cikk
Az áthidaló eszköz végrehajtásának céljából a
215/2008/EK tanácsi rendelet rendelkezései helyébe az e rendelet mellékletében szereplő
rendelkezések lépnek.
2. cikk
Ez a rendelet az Európai Unió Hivatalos
Lapjában való kihirdetését követő harmadik napon lép hatályba.
Ez a rendelet hatálybalépésének napjától a 11.
EFA pénzügyi szabályzata alkalmazásának megkezdéséig alkalmazandó.
Kelt Brüsszelben, -án/-én.
                                                                       a
Tanács részéről
                                                                       az
elnök
MELLÉKLET
(Pro memoria: A 11. EFA pénzügyi
szabályainak szövege annak véglegesítését követően beillesztendő).
[1]               HL L 317., 2000.12.15., 3. o. A 2005. június 25-én
Luxembourgban aláírt megállapodással (HL L 287., 2005.10.28., 4. o.), valamint
a 2010. június 22-én Ouagadougouban aláírt megállapodással (HL L 287.,
2010.11.4., 3. o.) módosított megállapodás.
[2]               HL L 247., 2006.9.9., 32. o.
[3]               HL C […], […], […] o.